CELEX: 32014D0669
Language: hu
Date: 2014-06-23 00:00:00
Title: 2014/669/EU: A Tanács határozata ( 2014. június 23. ) az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodásnak a harmadik országoknak a másik fél területén jogszerűen, munkavállalóként foglalkoztatott állampolgáraival kapcsolatos bánásmódra vonatkozó rendelkezések tekintetében az Európai Unió nevében történő aláírásáról

20.9.2014   
            
            
               HU
            
            
               Az Európai Unió Hivatalos Lapja
            
            
               L 278/6
            
         A TANÁCS HATÁROZATA
   (2014. június 23.)
   az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodásnak a harmadik országoknak a másik fél területén jogszerűen, munkavállalóként foglalkoztatott állampolgáraival kapcsolatos bánásmódra vonatkozó rendelkezések tekintetében az Európai Unió nevében történő aláírásáról
   
      (2014/669/EU)
   
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 79. cikke (2) bekezdésének b) pontjára, összefüggésben 218. cikke (5) bekezdésével,
   tekintettel az Európai Bizottság javaslatára,
   mivel:
   
               (1)
            
            
               2007. január 22-én a Tanács felhatalmazta a Bizottságot, hogy tárgyalásokat kezdjen Ukrajnával a partnerségi és együttműködési megállapodást (1) felváltó, az Unió és Ukrajna közötti új megállapodás megkötése céljából.
            
         
               (2)
            
            
               Figyelembe véve a felek közötti szoros történelmi köteléket és a fokozatosan elmélyülő kapcsolatokat, valamint azon szándékukat, hogy ambiciózus és innovatív módon megerősítsék és elmélyítsék kapcsolataikat, az egyrészről az Európai Unió és tagállamai, másrészről Ukrajna közötti társulási megállapodásra (a továbbiakban: a megállapodás) irányuló tárgyalások a megállapodás 2012. évi parafálásával sikeresen lezárultak.
            
         
               (3)
            
            
               Azt követően, hogy az egyrészről az Unió és tagállamai, másrészről Ukrajna között 2014. március 21-én Brüsszelben megrendezett csúcstalálkozón sor került a megállapodás preambulumának, 1. cikkének, továbbá az I., II. és VII. címének aláírására, a megállapodás fennmaradó részeit is alá kell írni.
            
         
               (4)
            
            
               Ez a határozat kizárólag a megállapodás 17. cikkét érinti, amely a harmadik országoknak a másik fél területén jogszerűen, munkavállalóként foglalkoztatott állampolgáraival kapcsolatos bánásmódra vonatkozóan különleges kötelezettségeket tartalmaz és amely rendelkezések az Európai Unió működéséről szóló szerződés (EUMSZ) harmadik része V. címének hatálya alá tartoznak. Az említett rendelkezések célja és tartalma különbözik és független a felek közötti társulást létrehozó megállapodás többi rendelkezésének céljától és tartalmától. E határozattal egyidejűleg a megállapodás egyéb, 2014. március 21-én még nem aláírt rendelkezései tekintetében egy külön határozat is elfogadásra kerül.
            
         
               (5)
            
            
               Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 1. és 2. cikkével összhangban, ezek a tagállamok nem vesznek részt ennek a határozatnak az elfogadásában, az rájuk nézve nem kötelező és nem alkalmazandó.
            
         
               (6)
            
            
               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó.
            
         
               (7)
            
            
               A megállapodás nem értelmezhető úgy, mint amely olyan jogokat biztosít vagy kötelezettségeket ír elő, amelyekre az uniós és tagállami bíróságok és törvényszékek előtt közvetlenül hivatkozni lehet,
            
         ELFOGADTA EZT A HATÁROZATOT:
   1. cikk
   (1)   A Tanács felhatalmazást ad az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodásnak (a továbbiakban: a megállapodás), valamint a vonatkozó mellékletek és jegyzőkönyvek tekintetében, az Unió nevében történő aláírására a záróokmányban foglaltak szerint, feltételezve a megállapodás megkötését.
   (2)   A megállapodás szövegét csatolták az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodásnak a Preambulum, az 1. cikk, valamint az I., II. és VII. címek rendelkezései tekintetében az Európai Unió nevében történő aláírásáról és ideiglenes alkalmazásáról szóló 2014. március 17-i 2014/295/EU tanácsi határozathoz (2).
   A záróokmányt csatolták a az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodásnak a megállapodás III. címe (a harmadik országoknak a másik fél területén jogszerűen, munkavállalóként foglalkoztatott állampolgáraival kapcsolatos bánásmódra vonatkozó rendelkezések kivételével), valamint IV., V., VI. és VII. címe és a vonatkozó mellékletek és jegyzőkönyvek tekintetében az Európai Unió nevében történő aláírásáról és ideiglenes alkalmazásáról szóló 2014. június 23-i 2014/668/EU tanácsi határozathoz (3), amelyet e határozattal egyidejűleg fogadtak el.
   2. cikk
   A Tanács elnöke felhatalmazást kap, hogy kijelölje a megállapodásnak az Unió nevében történő aláírására jogosult személy(eke)t.
   3. cikk
   A megállapodás nem értelmezhető úgy, mint amely olyan jogokat biztosít vagy kötelezettségeket ír elő, amelyekre közvetlenül hivatkozni lehet az uniós és tagállami bíróságok és törvényszékek előtt.
   4. cikk
   Ez a határozat az elfogadásának napján lép hatályba.
   
      Kelt Brüsszelben, 2014. június 23-án.
      
         
            a Tanács részéről
         
         
            az elnök
         
         C. ASHTON
      
   
   
      (1)  Partnerségi és együttműködési megállapodás egyrészről az Európai Közösségek és tagállamaik, másrészről Ukrajna közötti partnerség létrehozásáról (HL L 49., 1998.2.19., 3. o.)
   
      (2)  HL L 161., 2014.5.29., 1. o.
   
   
      (3)  Lásd e Hivatalos Lap 1. oldalát.